B. Bugár, podpredseda NR SR: (2002-06-27):
Otváram rozpravu o tomto bode programu. Pýtam sa, kto sa hlási ústne do rozpravy, keďže som nedostal žiadnu písomnú prihlášku. Konštatujem, že nikto. Vyhlasujem možnosť prihlásiť sa ústne do rozpravy za skončenú. Takže prerušujem rokovanie o tomto bode programu. Budeme pokračovať druhým čítaním o vládnom návrhu zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov v znení zákona č. 563/2001 Z. z. Vládny návrh zákona ste dostali pred prvým čítaním ako tlač 1416 a spoločnú správu výborov schválenému gestorským výborom máte v tlač 1416a. Vládny návrh zákona odôvodní minister obrany Slovenskej republiky Jozef Stank. Pán minister, nech sa páči. J. Stank, minister obrany SR: Ďakujem. Vážený pán predsedajúci, panie poslankyne, páni poslanci, z poverenia vlády vám predkladám na prerokovanie návrh zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov v znení zákona č. 563/2001 Z. z. Vláda Slovenskej republiky vo svojom programovom vyhlásení sa zaviazala vytvoriť perspektívy rastu profesionalizácie a zdokonaliť systém finančného zabezpečenia vojakov. Úsilie o reformu ozbrojených síl i členstvo zapojenia sa do kolektívnej obrany si vyžaduje uskutočniť v ozbrojených silách podstatné zmeny prakticky vo všetkých oblastiach. Tieto zámery vychádzajú z dokumentov predložených Národnej rade, ktoré boli schválené vládou Slovenskej republiky, Ozbrojené sily – model 2010 i Dlhodobý plán štruktúry a rozvoja ozbrojených síl. Ťažiskovými z pohľadu predloženého návrhu zákona sú zmeny v personálnej oblasti. V ozbrojených silách nastanú výrazne presuny v hodnostných štruktúrach profesionálnych vojakov a je nevyhnutné vykonať aj celkovú redukciu počtov profesionálnych vojakov v skupine dôstojníkov a vyšších práporčíkov. A naopak, vznikne potreba výrazného zvýšenia počtu poddôstojníkov a mužstva. Vzhľadom na uvedené štát potrebuje vytvoriť motivujúce prostredie vzbudzujúce záujem občanov o profesionálny výkon vojenských povolaní, a to najmä v nižších hodnostných kategóriách mužstva a poddôstojníkov. Časť úprav zákona je vyvolaná zmenami, ktoré vyplývajú z návrhu zákona, ktorým sa mení a dopĺňa zákon č. 370 o vojenskej službe v znení neskorších predpisov, ktoré sme pred chvíľou prerokovali. Ide o ustanovenie nových vojenských hodností a nové riešenie ubytovacej a bytovej politiky profesionálnych vojakov. Návrh na zvýšenie funkčných platov a hodnostných príplatkov profesionálnym vojakom má za cieľ podporiť transformáciu a postupnú profesionalizáciu ozbrojených síl Slovenskej republiky s dôrazom na najnižšie vojenské hodnosti a platové triedy a vytvoriť tak podmienky na vybudovanie prestížnych ozbrojených síl z hľadiska ich umiestnenia v spoločenskej štruktúre Slovenskej republiky. V predkladanom návrhu zákona sa navrhuje doplniť ustanovenia o osobitných jednorazových peňažných náležitostiach profesionálnych vojakov, ktorými sú osobitný príspevok pri vzniku dočasného služobného pomeru a stabilizačný príspevok. Uvedené príspevky majú za cieľ podporiť proces doplňovania ozbrojených síl kvalitnými vojakmi. Návrh zákona tiež reflektuje viaceré pozmeňujúce a doplňujúce návrhy uplatnené poslancami Národnej rady najmä na rokovaní ústavnoprávneho výboru a Výboru Národnej rady Slovenskej republiky pre obranu a bezpečnosť, ktoré z pohľadu ministerstva obrany sú akceptovateľné. Prosím vás, vážené panie poslankyne a páni poslanci, o prerokovanie a schválenie predloženého návrhu zákona.